ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 185.20 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 11,639 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 185.20 கோடிக்கும் அதிகமான  டோஸ்கள் செலுத்தப்பட்டுள்ளன. 2,23,20,478 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.04 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.76 சதவீதமாக உள்ளது. கடந்த 24 மணி நேரத்தில் மொத்தம் குணமடைந்தோர் எண்ணிக்கை 1,222. பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,24,98,789.
இந்தியாவில் கடந்த 24 மணி நேரத்தில் 1,033 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,82,039 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 79.25 கோடி . வாராந்திரத் தொற்று 0.22 சதவீதமாக உள்ளது. தினசரித் தொற்று விகிதம் 0.21 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814299
நித்தி ஆயோக்
வடகிழக்கு மாகாணங்களின் மாவட்ட அளவிலான நிலையான வளர்ச்சி இலக்குகள் குறியீடு மற்றும் தகவல் பலகை 2020-21, ஆகஸ்ட் 26-ஆம் தேதி வெளியீடு
வடகிழக்கு மாகாணங்களின் மாவட்ட அளவிலான நிலையான வளர்ச்சி இலக்குகள், குறியீடு மற்றும் தகவல் பலகை 2020-21 இன் முதல் பதிப்பை ஆகஸ்ட் 26-ஆம் தேதி நிதிஆயோக் மற்றும் வடகிழக்கு மாகாணங்களின் வளர்ச்சிக்கான அமைச்சகம் வெளியிடும். அருணாச்சலப்பிரதேசம், அசாம், மணிப்பூர், மேகாலயா, மிசோரம், நாகாலாந்து, சிக்கிம் மற்றும் திரிபுரா ஆகிய எட்டு மாநிலங்களில் உள்ள 120 மாவட்டங்களில் நிலையான வளர்ச்சி இலக்குகளை நோக்கிய நடவடிக்கைகளில் குறிப்பிடத்தக்க முயற்சியாக முதல்முறையாக அறிமுகப்படுத்தப்படவுள்ள இந்த வெளியீடு அமையும்.
நிதிஆயோக் தலைவரும், நிர்வாக இயக்குநருமான திரு அமிதாப் கண்ட், வடகிழக்கு மாகாண வளர்ச்சிக்கான அமைச்சகத்தின் செயலாளர் டாக்டர். இந்தர்ஜித் சிங், இந்தியாவின் ஐக்கிய நாடுகள் வளர்ச்சித் திட்டத்தின் உள்நாட்டுப் பிரதிநிதி திருமிகு. நாதியா ரஷீத் ஆகியோர் முன்னிலையில் நிதிஆயோக் துணைத்தலைவர் டாக்டர். ராஜீவ் குமார், மத்திய வடகிழக்கு மாகாண வளர்ச்சி, சுற்றுலா மற்றும் கலாச்சார அமைச்சர் திரு. ஜி. கிஷன் ரெட்டி, வடகிழக்கு மாகாண வளர்ச்சிக்கான இணை அமைச்சர் திரு. பி. எல்.. வர்மா ஆகியோர் இந்தக் குறியீடு மற்றும் தகவல் பலகையை வெளியிடுவார்கள்.
நிதிஆயோக் மற்றும் வடகிழக்கு மாகாண வளர்ச்சிக்கான அமைச்சகத்தின் ஒருங்கிணைந்த நடவடிக்கையில் தயாரிக்கப்பட்டுள்ள வடகிழக்கு மாகாணங்களின் மாவட்ட அளவிலான நிலையான வளர்ச்சி இலக்குகள் குறியீடு மற்றும் தகவல் பலகைக்கு ஐக்கிய நாடுகள் வளர்ச்சித்திட்டம் தொழில்நுட்ப ஆதரவை அளிக்கிறது. நாட்டில் நிலையான வளர்ச்சி இலக்குகளின் செயல்பாடுகளைக் கண்காணிக்கும் முக்கிய சாதனமான நிதிஆயோக்கின் இந்தியாவின் நிலையான வளர்ச்சி இலக்குகள் குறியீட்டின் அடிப்படையில் இந்தக் குறியீடு அமைந்துள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748497
-----
(Visitor Counter : 216
பிரதமர் அலுவலகம்
டென்மார்க்கின் பிரதமருடன், பிரதமர் நரேந்திர மோடி தொலைபேசியில் உரையாடினார்
இந்தியா-டென்மார்க் இடையேயான பசுமை உத்தி பங்களிப்பின் முன்னேற்றம் குறித்து ஆய்வு செய்த இத்தலைவர்கள், உயர்நிலைப் பரிமாற்றங்கள் மற்றும் அதிகரித்து வரும் ஒத்துழைப்பு குறித்து திருப்தி தெரிவித்தனர்
இந்தியாவில் ஜி20 முன் முயற்சிகளைப் பாராட்டிய பிரதமர் ஃப்ரடெரிக்சென், டென்மார்க்கின் முழு ஆதரவை தெரிவித்தார்
இந்தியா- டென்மார்க் உறவுகளின் 75-வது ஆண்டு விழாவை அடுத்த ஆண்டு 2024-ல் கொண்டாட இத்தலைவர்கள் ஒப்புக்கொண்டனர்
டென்மார்க் பிரதமர் மேன்மை தங்கிய திருமதி மெட்டே ஃப்ரடெரிக்சென்னுடன், பிரதமர் திரு நரேந்திர மோடி இன்று தொலைபேசியில் உரையாடினார்.
டென்மார்க் பிரதமராக இரண்டாவது முறையாக நியமிக்கப்பட்டிருக்கும் பிரதமர் ஃப்ரடெரிக்சென்னுக்கு, பிரதமர் வாழ்த்து தெரிவித்தார்.
இந்தியா-டென்மார்க் இடையேயான பசுமை உத்தி பங்களிப்பின் முன்னேற்றம் குறித்து இருதலைவர்களும் ஆய்வு செய்தனர். உயர்நிலைப் பரிமாற்றங்கள் மற்றும் அதிகரித்து வரும் ஒத்துழைப்பு குறித்து அவர்கள் திருப்தி தெரிவித்தனர்.
ஜி20-ன் தற்போதைய இந்தியத் தலைமைத்துவம் பற்றியும், அதன் முக்கிய முன்னுரிமைகள் பற்றியும் பிரதமர் ஃப்ரடெரிக்சென்னிடம் பிரதமர் எடுத்துரைத்தார். இந்தியாவின் முன் முயற்சிகளைப் பாராட்டிய பிரதமர் ஃப்ரடெரிக்சென் அவற்றுக்கு டென்மார்க்கின் முழு ஆதரவை தெரிவித்தார்
இந்தியா- டென்மார்க் உறவுகளின் 75-வது ஆண்டு விழாவை அடுத்த ஆண்டு 2024-ல் பொருத்தமான முறையில் கொண்டாடவும், தங்களின் உறவுகளை மேலும் அதிகரிப்பதற்கான துறைகளைக் கண்டறியவும் இவ்விரு தலைவர்களும் ஒப்புக்கொண்டனர்.
சுற்றுச்சூழல் மற்றும் வனத்துறை அமைச்சகம்
குறுகிய காலத்துக்குள் மருந்துகளின் மொத்த உற்பத்தி அவை கிடைக்கச் செய்வதை அதிகரிப்பது சுற்றுச்சூழல் பாதிப்பு மதிப்பீடு அறிக்கை 2006இல் முக்கிய திருத்தம்
கோவிட்-19 தொற்று காரணமாக ஏற்பட்டுள்ள எதிர்பாராத நிலைமைகளைக் கருத்தில் கொண்டு, மத்திய சுற்றுச்சூழல், வனங்கள் மற்றும் தட்பவெப்ப நிலை அமைச்சகம், சுற்றுச்சூழல் பாதிப்பின் மதிப்பீடு அறிக்கை 2006ல் திருத்தம் ஒன்றை மார்ச் 26 ம் தேதி அன்று வெளியிட்டுள்ளது.
பல்வேறு நோய்களுக்கு சிகிச்சை அளிப்பதற்காக மொத்தமாக தயாரிக்கப்படும் மருந்துகளும், அதற்குத் தொடர்புடைய இடைநிலைப் பொருட்களும், இதுவரை இருந்த எ பிரிவிலிருந்து பி2 பிரிவிற்கு மாற்றப்பட்டுள்ளன.
அடிப்படை விவரங்கள் சேகரிப்பு, சுற்றுச்சூழல் பாதிப்பு மதிப்பீடு குறித்த ஆய்வுகள் மற்றும் பொதுமக்கள் கலந்தாலோசனைகள் ஆகியவற்றைச் சேகரிக்க வேண்டும் என்ற நிபந்தனையில் இருந்து பி2 பிரிவு பொருட்களுக்கு விலக்கு உண்டு.
சுமார் இரண்டு வாரங்களுக்குள், இந்தப் பிரிவின் கீழ், நூறுக்கும் மேற்பட்ட திட்டங்கள் வரப் பெற்றுள்ளன. இவை அந்தந்த மாநிலங்களில் உள்ள சம்பந்தப்பட்ட கட்டுப்பாட்டு முறைப்படுத்தும் அமைப்புகளிடம், இறுதி முடிவுக்காக பல்வேறு நிலைகளில் உள்ளன.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பட்டய கணக்காளர்கள் நாட்டுக் கணக்கின் மனசாட்சி காவலர்கள் என்று மத்திய அமைச்சர் டாக்டர் ஜிதேந்திர சிங் கூறியுள்ளார்
பட்டய கணக்காளர்கள் நாட்டுக் கணக்கின் மனசாட்சி காவலர்கள் என்பதால், பொதுவாக நாட்டின் ஆரோக்கியத்திற்கு குறிப்பாக நாட்டின் நிதி சார்ந்த ஆரோக்கியத்திற்கு அவர்களின் நேர்மையான மனசாட்சி மிகவும் முக்கியமானது என்று பிரதமர் அலுவலகம், ஊழியர் நலன், மக்கள் குறைதீர்ப்பு, ஓய்வூதியங்கள் துறை இணையமைச்சர் டாக்டர் ஜிதேந்திர சிங் கூறியுள்ளார்.
இந்திய பட்டயக் கணக்காளர்கள் கல்விக் கழகத்தின் வருடாந்திர விருது வழங்கும் நிகழ்ச்சியில், தலைமை விருந்தினராகப் பங்கேற்ற அவர், நாட்டின் பல்வேறு பெருநிறுவனங்கள், பொதுத்துறை, தனியார் துறை, நிறுவனங்கள் ஆகியவற்றைச் சேர்ந்த நிதி சார்ந்த தகவல்களை ஆவணம் ஆக்குவதிலும், சர்வதேச சூழல் மற்றும் சமூக செயல்பாடுகளை ஆவணம் ஆக்குவதிலும், சிறந்து விளங்கியோருக்கு விருதுகளை வழங்கினார்.
“வணிகம் செய்வதை எளிதாக்குதல்” என்பதற்கும், உலகளாவிய சிறப்பு தன்மைகளுடன் பொருந்துவதாக இந்திய பொருளாதாரத்தை உயர்த்துவதற்கும் பல முக்கியமான நடவடிக்கைகளை பிரதமர் திரு நரேந்திர மோடி அறிமுகம் செய்திருப்பது பற்றி இந்த நிகழ்ச்சியில் பேசிய டாக்டர் ஜிதேந்திர சிங் கூறினார். இத்தகைய தருணத்தில் இந்திய பட்டயக் கணக்காளர்கள் கல்விக் கழகத்தின் பங்கு வரும் ஆண்டுகளில் மிகவும் முக்கியமானதாகும் என்றும் அவர் தெரிவித்தார்.
நிதிசார்ந்த சந்தைகளில் வெற்றிகரமான செயல்பாடுகளுக்கு நிதி சார்ந்த தகவல்களை ஆவணம் ஆக்குவது முக்கியமானதாகும். ஏனெனில், ஆண்டுதோறும் வெளியிடப்படும் அறிக்கைகள் மூலம் தெளிவான பாகுபாடற்ற தகவலை அது வழங்குகிறது என்று டாக்டர் ஜிதேந்திர சிங் கூறினார். இதன்காரணமாக, தேசத்தின் வருவாய் மற்றும் இதர விஷயங்களை கணக்கிடுவதற்கான அடித்தளமாக இருப்பதால், தேவைப்படும் நிதி ஆதாரங்களை அரசுக்கும், அதன் முகமைகளுக்கும் ஒதுக்கீடு செய்ய இது உதவுகிறது என்று அவர் கூறினார்.
இந்த நிகழ்ச்சியில், பெருநிறுவன நிர்வாக வெளிப்பாடு போட்டிக்கான வருடாந்திர சார்க் விருதுகளையும் டாக்டர் ஜிதேந்திர சிங் வழங்கினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1797624
சுரங்கங்கள் அமைச்சகம்
2022 நவம்பர் மாதத்தில் கனிம உற்பத்தி 9.7% அதிகரிப்பு
கடந்த நவம்பர் மாதத்திற்கான கனிம உற்பத்தி குறியீடு 105.8 ஆக இருந்தது. இது முந்தைய ஆண்டின் அதே மாதத்துடன் ஒப்பிடுகையில், 9.7% அதிகமாகும். 2022-23 ஏப்ரல் முதல் நவம்பர் காலகட்டத்தில் முந்தைய ஆண்டை விட 4.7% வளர்ச்சி காணப்பட்டது.
நவம்பர் மாதத்தில் நிலக்கரி உற்பத்தி 761 லட்சம் டன்னாக இருந்தது. பழுப்பு நிலக்கரி 32 லட்சம் டன்னாக இருந்தது. இயற்கை வாயு 2,779 மில்லின் கன மீட்டர். கச்சா பெட்ரோலியம் 24 லட்சம் டன். பாக்சைட் 2228 ஆயிரம் டன். குரோமைட் 243 ஆயிரம் டன். தங்கம் 132 கிலோ. இரும்பு தாது 231 லட்சம் டன். ஈயம் 30 ஆயிரம் டன். மாங்கனீஷ் தாது 274 ஆயிரம் டன். துத்தநாகம் 133 ஆயிரம் டன். சுண்ணாம்பு கல் 330 லட்சம் டன். வைரம் 28 கேரட், மேக்னிசைட் 9 ஆயிரம் டன்.
நவம்பர் மாதத்தில் முந்தைய ஆண்டை விட, வைரம் 87 % மும், பாக்சைட் 30 %மும், இரும்பு தாது 19%மும், நிலக்கரி 12 %மும், சுண்ணாம்பு கல் 8.6%மும், அதிகரித்துள்ளது. பெட்ரோலியம், இயற்கை வாயு, பழுப்பு நிலக்கரி, ஈயம், செம்பு, தங்கம், குரோமைட் ஆகியவை முந்தைய ஆண்டு நவம்பர் மாதத்தை விட உற்பத்தி குறைந்துள்ளது.
அறிவியல் மற்றும் தொழில்நுட்பத்துறை
இந்தியா-இஸ்ரேல் தொழில்துறை ஆராய்ச்சி & மேம்பாடு மற்றும் தொழில்நுட்ப புதுமை நிதியின் நோக்கத்தை விரிவுபடுத்த இந்தியா மற்றும் இஸ்ரேலின் வல்லுநர்கள் பரிந்துரை
இந்தியா-இஸ்ரேல் தொழில்துறை ஆராய்ச்சி & மேம்பாடு மற்றும் தொழில்நுட்ப புதுமை நிதியின் நோக்கத்தை விரிவுபடுத்துவது குறித்து அதன் எட்டாவது ஆட்சிமன்ற குழு கூட்டத்தில் இந்தியா மற்றும் இஸ்ரேலைச் சேர்ந்த வல்லுநர்கள் ஆலோசித்தனர்.
5.5 மில்லியன் டாலர் மதிப்பிலான 3 கூட்டு ஆராய்ச்சி & மேம்பாட்டு திட்டங்களுக்கு அவர்கள் ஒப்புதல் அளித்ததோடு பரந்த இந்தியா-இஸ்ரேல் கூட்டுச் சூழலியலை உருவாக்குவதற்கான நடவடிக்கைகளை பரிந்துரைத்தனர்.
“இந்தியா-இஸ்ரேல் தொழில்துறை ஆராய்ச்சி & மேம்பாடு மற்றும் தொழில்நுட்ப புதுமை நிதி திட்டம் நிறைய சாத்தியங்களைக் கொண்டுள்ளது. இந்த கூட்டம் புதிய சிந்தனைகள், எப்படி முன்னேறுவது என்பது பற்றிய புதிய வழிகாட்டுதல்களை எங்களுக்கு வழங்கும்,” என்று அறிவியல் மற்றும் தொழில்நுட்ப துறை செயலாளரும் இந்தியாவின் இணை தலைவருமான டாக்டர் எஸ் சந்திரசேகர் கூறினார்.
"விவசாயம், பாதுகாப்பு மற்றும் பிற முக்கிய துறைகளுக்கு இதுவரை முன்னுரிமை அளிக்கப்படுகிறது. திட்டங்களின் எண்ணிக்கையை அதிகரிக்க மேலும் வாய்ப்பு உள்ளது, இஸ்ரேல் மற்றும் இந்தியாவின் ஸ்டார்ட்அப் சூழலியலில் அதிக ஆன்லைன் சந்திப்புகளை நடத்த வேண்டியதன் அவசியத்தை இது வலியுறுத்திகிறது,” என்று அவர் மேலும் கூறினார்.
ஜனவரி 16-ம் தேதி ‘புதுமைகளுக்கான ஸ்டார்ட் அப் நாள்’ என மாண்புமிகு பாரதப் பிரதமரால் அறிவிக்கப்பட்டுள்ளது, இது இந்தியாவுக்கு ஒரு பெரிய தொடக்கமாகும், என்று கூறிய அவர், "அறிவியல் மற்றும் தொழில்நுட்ப துறையின் 50-வது ஆண்டு இது என்பதால், தொழில்கள் மேலும் முன்னோக்கி வருவதன் மூலம் இது ஒரு சிறந்த ஆண்டாக இருக்கும்," என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1790952
கப்பல் போக்குவரத்து அமைச்சகம்
இந்திய கடல்சார் துறை உலகின் சிறந்த நாடுகளுடன் போட்டியிட்டு முன்னேறுகிறது
உலக வங்கி சரக்குப் போக்குவரத்து குறியீட்டு எண் அறிக்கை 2023ன் படி, சரக்கை ஏற்றுவதற்கான அல்லது இறக்குவதற்கான இந்திய கண்டெய்னர்களின் சராசரி நேரம் மூன்று நாட்களாக உள்ளது. மற்ற நாடுகளை ஒப்பிடும் போது ஐக்கிய அரபு எமிரேட் மற்றும் தென்னாப்பிரிக்காவில் இது 4 நாட்களாகவும், அமெரிக்காவில் 7 நாட்களாகவும், ஜெர்மனியில் 10 நாட்களாகவும் உள்ளது. பிரதமரின் விரைவு சக்தி தேசிய பெருந்திட்டத்தின் கீழ், ஒருங்கிணைக்கப்பட்ட திட்டமிடுதல் மற்றும் செயல்பாடு மூலம் போக்குவரத்தை மேம்படுத்துவதில் கவனம் செலுத்தப்படுகிறது. கடற்சார் துறையில் அரசு மற்றும் தனியார் துறை கூட்டாண்மை மூலம் சர்வதேச சரக்கு கப்பல் துறையில் உலக தரவரிசையில் இந்தியா 22-ம் இடத்திற்கு முன்னேறியுள்ளது. நாட்டின் சரக்குப் போக்குவரத்து செயல்பாட்டு குறியீட்டு தரவரிசையில், 38-வது இடத்தில் இந்தியா உள்ளது.
-------
AD/IR/RS/KRS
(Visitor Counter : 88
பிரதமர் அலுவலகம்
ரஷிய நாட்டிற்கு புறப்படும் முன் பிரதமர் அளித்த அறிக்கை
ரஷிய நாட்டிற்கு புறப்படும் முன் பிரதமர் திரு. நரேந்திர மோடி அளித்த அறிக்கை கீழ்வருமாறு:
“நட்புள்ளம் கொண்ட ரஷிய மக்களுக்கு வணக்கம். சோச்சிக்கு நான் நாளை வருகை தருவதற்காகவும் அதிபர் புதினை சந்திப்பதற்காகவும் ஆவலுடன் காத்திருக்கிறேன். அவரை சந்திப்பது எப்போதுமே மகிழ்ச்சி அளிக்கும் தருணமாகும்.
அதிபர் புதினை நான் சந்தித்துப் பேசிய பிறகு இந்தியா மற்றும் ரஷிய நாடுகளுக்கு இடையே உள்ள சிறப்பு மற்றும் தனித்துவம் மிக்க ஒத்துழைப்பு மேலும் வலுவடையும் என்று நான் முழுமையாக நம்புகிறேன்”
(Visitor Counter : 66
மத்திய பணியாளர் தேர்வாணையம்
மத்திய பணியாளர் தேர்வாணையத்தின் பல்வேறு பணியிடங்களுக்கான தேர்வு முடிவுகள் அறிவிப்பு
மத்திய புலனாய்வு கழகத்தில் அரசு வழக்கறிஞர்கள், மத்திய தொழிலாளர் நல அமைச்சகத்தின் உதவி தொழிலாளர் நல ஆணையர், உளவுத் தகவல் நிறுவனத்தின் துணை மத்திய உளவு அதிகாரிகள் உள்ளிட்ட பல்வேறு பணியிடங்களுக்கான தேர்வு முடிவுகளை மத்திய பணியாளர் தேர்வாணையம் அறிவித்துள்ளது. தேர்ந்தெடுக்கப்பட்ட விண்ணப்பதாரர்களுக்கு அஞ்சல் மூலம் தனித்தனியாக தகவல் தெரிவிக்கப்பட்டுள்ளது.
தேர்வு முடிவுகளை தேர்வாணயத்தின் இணையதளத்தில் காணலாம்.
பிரதமர் அலுவலகம்
இந்தியா - பங்களாதேஷ் இடையே ‘மைத்ரி சேது’ பாலத்தை பிரதமர் மார்ச் 9ம் தேதி தொடங்கி வைக்கிறார்
திரிபுராவில் பல்வேறு நல திட்டங்களை பிரதமர் தொடங்கி வைத்து அடிக்கல் நாட்டுகிறார்
இந்தியா - பங்களாதேஷ் இடையே ‘மைத்ரி சேது’ பாலத்தை பிரதமர் திரு நரேந்திர மோடி 2021 மார்ச் 9ம் தேதி மதியம் 12 மணிக்கு காணொலி காட்சி மூலம் தொடங்கி வைக்கிறார்.
இந்நிகழ்ச்சியில், திரிபுராவில் பல்வேறு உள்கட்டமைப்பு திட்டங்களையும் பிரதமர் தொடங்கி வைத்து அடிக்கல் நாட்டுகிறார்.
இந்திய எல்லையில் திரிபுரா மாநிலம் மற்றும் பங்களாதேஷ் இடையே ஃபென்னி ஆற்றின் குறுக்கே மைத்ரி சேது பாலம் கட்டப்பட்டுள்ளது.
இந்தியா மற்றும் பங்களாதேஷ் இடையே இருதரப்பு மற்றும் நட்பு றவை ‘மைத்ரி சேது’ பெயர் குறிக்கிறது. இந்த பால கட்டுமானத்தை, தேசிய நெடுஞ்சாலை மற்றும் உள்கட்டமைப்பு மேம்பாட்டு கார்பரேஷன் நிறுவனம் ரூ.133 கோடி செலவில் மேற்கொண்டது.
1.9 கி.மீ நீளமுள்ள இந்த பாலம் இந்தியாவின் சப்ரூம் மற்றும் பங்களாதேஷின் ராம்கர் ஆகிய பகுதிகளை இணைக்கிறது.
இந்தியா - பங்களாதேஷ் இடையே வர்த்தகம் மற்றும் மக்கள் போக்குவரத்தில் புதிய அத்தியாயத்தை அறிவிக்க இது தயாராக உள்ளது.
இந்த தொடக்கத்துடன், வடகிழக்கின் நுழைவு வாயிலாக திரிபுரா மாறவுள்ளது. சப்ரூம் பகுதியிலிருந்து 80 கி.மீ தொலைவில் உள்ள பங்களாதேஷின் சித்தாகாங் துறைமுகத்துக்கு எளிதாக செல்ல முடியும்.
சப்ரூம் பகுதியில், ஒருங்கிணைந்த சோதனைச் சாவடி அமைப்பதற்கும் பிரதமர் அடிக்கல் நாட்டுகிறார்.
இரு நாடுகளுக்கும் இடையே மக்கள் போக்குவரத்து, சரக்கு போக்குவரத்து எளிதாக நடைபெற இது உதவும்.
வட கிழக்கு மாநிலங்களுக்கு புதிய சந்தை வாய்ப்புகள் ஏற்படும். இந்தியா - பங்களாதேஷ் இடையே தடையற்ற போக்குவரத்துக்கு இது உதவும். இத்திட்டத்தை இந்திய தரைவழி முனையம் ஆணையம் ரூ.232 கோடி செலவில் அமைக்கிறது.
கைலாசாகரில் உள்ள யுனகோட்டி மாவட்ட தலைமையகத்தை, கோவாய் மாவட்ட தலைமையகத்துடன் இணைக்கும் தேசிய நெடுஞ்சாலை 208-க்கும் பிரதமர் அடிக்கல் நாட்டுகிறார். இது தேசிய நெடுஞ்சாலை 44-க்கு மாற்று வழியாகவும் இருக்கும்.
80 கி.மீ நீள தேசிய நெடுஞ்சாலை 208 திட்டத்தை தேசிய நெடுஞ்சாலை மற்றும் உள்கட்டமைப்பு மேம்பாட்டு கார்பரேஷன் நிறுவனம் ரூ.1078 கோடி செலவில் மேற்கொள்கிறது.
திரிபுரா அரசு ரூ.63.75 கோடி செலவில் உருவாக்கிய மாநில நெடுஞ்சாலைகள் மற்றும் இதர மாவட்ட சாலைகளையும் பிரதமர் தொடங்கி வைக்கிறார்.
இவை திரிபுரா மக்களுக்கு, அனைத்து காலநிலைக்கும் ஏற்ற போக்குவரத்து இணைப்பை வழங்கும்.
பிரதமரின் நகர்ப்புற வீட்டு வசதி திட்டத்தின் கீழ் ரூ.813 கோடி செலவில் கட்டப்பட்ட 40,978 வீடுகளையும் பிரதமர் தொடங்கி வைக்கிறார். அகர்தலா ஸ்மார்ட் நகர திட்டத்தின் கீழ் கட்டப்பட்ட ஒருங்கிணைந்த கட்டுப்பாட்டு மையத்தையும் அவர் தொடங்கி வைக்கிறார்.
மேலும், பழைய மோட்டார் ஸ்டாண்ட் பகுதியில் பல அடுக்கு கார் நிறுத்துமிடம், வர்த்தக வளாகம் கட்டுவதற்கும் பிரதமர் அடிக்கல் நாட்டுகிறார். இது ரூ.200 கோடி செலவில் அமைக்கப்படவுள்ளது.
லிச்சுபகன் என்ற இடத்திலிருந்து விமானம் நிலையம் வரையுள்ள இருவழி சாலை, 4 வழி சாலையாக அகலப்படுத்தும் திட்டத்துக்கும் அவர் அடிக்கல் நாட்டுகிறார். இந்தப் பணி, அகர்தலா ஸ்மார்ட் நகர திட்டத்தின் கீழ் ரூ.96 கோடி செலவில் அமல்படுத்தப்படுகிறது.
பிரதமர் அலுவலகம்
பிரிவினையால் பாதிக்கப்பட்டவர்களை பிரதமர் நினைவுகூர்ந்தார்
நாடு முழுவதும் இன்று ‘பிரிவினைக் கொடுமைகள் நினைவு தினம்’ அனுசரிக்கப்படும் நிலையில், நாட்டின் பிரிவினையில் உயிரிழந்தவர்களை பிரதமர் திரு நரேந்திர மோடி நினைவுகூர்ந்தார். அவர்களுக்கு அஞ்சலி செலுத்திய பிரதமர், வீடுகளை விட்டு வெளியேற்றப்பட்டவர்களின் போராட்டங்களை நினைவு கூர்ந்தார்.
ட்விட்டர் பதிவில் அவர் கூறியதாவது:
“பிரிவினைக் கொடுமைகள் நினைவு தினம் என்பது நாட்டின் பிரிவினைக்காக உயிர் தியாகம் செய்த இந்திய மக்களை பயபக்தியுடன் நினைவுகூரும் ஒரு சந்தர்ப்பமாகும். இதனுடன், இடப்பெயர்வின் சுமைகளை எதிர்கொள்ள வேண்டிய கட்டாயத்தில் இருந்தவர்களின் துன்பங்களையும், போராட்டத்தையும் இந்த நாள் நினைவூட்டுகிறது. அப்படிப்பட்ட அனைவருக்கும் எனது வணக்கங்கள்.”
அறிவியல் மற்றும் தொழில்நுட்பத்துறை
தொற்று நோய்களின் மூலக்கூறு கண்டறிதல் தொடர்பான அதிலும் குறிப்பாக கோவிட்-19க்காக குறுகிய காலப் படிப்பை ஜே.என்.சி.ஏ.எஸ்.ஆர் தொடங்கி உள்ளது.
இந்திய அரசின் அறிவியல் மற்றும் தொழில்நுட்பத் துறையின் கீழ் தன்னாட்சி பெற்ற ஆராய்ச்சி நிறுவனமாக செயல்பட்டு வரும் உயர்நிலை அறிவியல் ஆராய்ச்சிக்கான ஜவகர்லால் நேரு மையம்  தனது ஜக்கூர் வளாகத்தில் அதிநவீன வசதிகளுடன் கூடிய கோவிட் நோயைக் கண்டறிதல் பயிற்சி மையத்தை நிறுவியுள்ளது. கோவிட்-19 பெருந்தொற்றுப் பரவலுக்கு எதிரான தேசிய அளவிலான போராட்டத்திற்குத் தேவையான திறன்களைக் கட்டமைக்க உதவும் வகையில் இந்த மையம் தொடங்கப்பட்டுள்ளது.
நிகழ்நேர பி.சி.ஆர் போன்ற மூலக்கூறு கண்டறிதல் தொழில்நுட்பங்கள் கோவிட்-19 உள்ளிட்ட பெருந்தொற்றுப் பரவலின் போது நோயைக் கண்டறியவும், தொடர்புத் தடம் கண்டறியவும் முக்கியமான பங்கினை வகிக்கின்றன. துரதிருஷ்டவசமாக இந்தியாவில் இத்தகைய திறன் பெற்ற பணியாளர்களுக்குப் பற்றாக்குறை உள்ளது. மருத்துவமனை சார்ந்த ஆய்வுக்கூடங்களில் நிகழ்நேர பி.சி.ஆர் பரிசோதனையை செய்வதற்கான நிபுணர்களும் பற்றாக்குறையாக உள்ளனர். நாட்டின் முக்கியமான மற்றும் பற்றாக்குறையான இந்த தேவையைக் கருத்தில் கொண்டு உயர்நிலை அறிவியல் ஆராய்ச்சிக்கான ஜவகர்லால் நேரு மையம் கோவிட்-19க்கான நிகழ்நேரப் பரிசோதனையை மேற்கொள்ளும் ஊழியர்களுக்கு பயிற்சி அளிப்பதற்காக அதிநவீன நோய் கண்டறிதல் பயிற்சி மையத்தை நிறுவியுள்ளது. இந்தப் பயிற்சித் திட்டத்தின் முதன்மை நோக்கம் ஒரு குழுவிற்கு 6 முதல் 10 பயிற்சியாளர்கள் என பல்வேறு குழுக்களுக்கு நிகழ்நேர பி.சி.ஆர் பரிசோதனைப் பயிற்சி அளிப்பதாகும்.
இந்தத் திட்டத்தின் கீழ் ஒரு வாரம் நடைபெறக் கூடிய குறுகிய கால வகுப்பின் மூலம் வருகின்ற மாதங்களில் பல்வேறு குழுக்களுக்கு தொடர்ச்சியாக பயிற்சி அளிக்கப்பட உள்ளது. உயர்நிலை அறிவியல் ஆராய்ச்சிக்கான ஜவகர்லால் நேரு மையத்தின் கோவிட் பயிற்சி மையத்தில் முதல் குழுவுக்கு ஜுன் 16 முதல் ஜுன் 22, 2020 வரை பயிற்சி அளிக்கப்பட்டுள்ளது.
(Visitor Counter : 180
நுகர்வோர் நலன், உணவு மற்றும் பொது விநியோகம் அமைச்சகம்
ஒரே நாடு ஒரே குடும்ப அட்டை திட்டத்தில் மேலும் மூன்று மாநிலங்கள் இணைப்பு.
ஒடிசா, சிக்கிம் மற்றும் மிசோராம் ஆகிய மூன்று மாநிலங்கள் 'ஒருங்கிணைந்த பொது விநியோக மேலாண்மை' திட்டத்தில் இணைந்ததாக மத்திய நுகர்வோர் விவகாரங்கள், உணவு மற்றும் பொது விநியோகத்துறை அமைச்சர் திரு. ராம் விலாஸ் பஸ்வான் இன்று அறிவித்தார். தற்போதுள்ள அதே குடும்ப அட்டையை ஆதாரோடு இணைத்ததற்கு பின்னர் மின்னணு விற்பனை முனையக் கருவி மூலம் அதை உபயோகப்படுத்தி, நாட்டில் உள்ள மின்னணு விற்பனை முனையக் கருவியைப் பயன்படுத்தும் எந்த நியாய விலைக் கடையில் இருந்தும், தேசிய உணவு பாதுகாப்புத் திட்ட குடும்ப அட்டைதாரர்கள் தங்களுக்கு ஒதுக்கப்பட்ட உணவு தானியங்களை 'ஒரே நாடு ஒரே குடும்ப அட்டை' திட்டத்தின் மூலம் வாங்கிக் கொள்ளலாம். நாடு முழுவதும் அமல்படுத்தப்பட்டுள்ள பெயர்வுத்திறன் வசதி மூலம் தேசிய உணவு பாதுகாப்பு சட்டத்தின் பலன்களை இந்த அமைப்பின் கீழ் பெறலாம்.
ஆந்திர பிரதேசம், பீகார், தாத்ரா & நகர் ஹவேலி மற்றும் டாமன் & டையு, கோவா, குஜராத், ஹரியானா, ஹிமாச்சல் பிரதேசம், ஜார்கண்ட், கேரளா, கர்நாடகா, மத்தியப்பிரதேசம், மகாராஷ்டிரா, ராஜஸ்தான், பஞ்சாப், தெலங்கானா, திரிபுரா மற்றும் உத்திரப்பிரதேசம் ஆகிய 17 மாநிலங்களில் இந்த வசதி தற்போது செயல்பாட்டில் உள்ளது. மேலும், தேசிய பெயர்வுத்திறன் வசதியை இதர மாநிலங்கள்/யூனியன் பிரதேசங்களுக்கு விரிவுபடுத்த, தொடர்புடைய மாநிலங்கள்/யூனியன் பிரதேசங்களின் அரசுகளுடன் இணைந்து உணவு மற்றும் பொது விநியோகத்துறை தொடர்ந்து முயற்சிகளை எடுத்து வருகிறது.
இந்த முயற்சியில், மத்திய தேசிய தகவலியல் மையத்தின் குழுவினரோடு இணைந்து, இந்த மூன்று மாநிலங்களை தேசியத் தொகுப்புடன் இணைக்கத் தேவையான தயாரிப்பு நடவடிக்கைகளான மின்னணு விற்பனை முனையக் கருவி மென்பொருளை மேம்படுத்துதல், தேசிய ஒருங்கிணைந்த பொது விநியோக மேலாண்மை மற்றும் அன்னவித்ரான் இணையதளங்களோடு இணைத்தல், மத்திய களஞ்சியத்தில் குடும்ப அட்டைகள்/பயனாளிகளின் தகவல்களை கிடைக்கச் செய்தல் மற்றும் தேசிய பெயர்வுத்திறன் பரிவர்த்தனைகளுக்குத் தேவைப்படும் சோதனைகளும் செய்து முடிக்கப்பட்டன.
மேற்கண்ட அனைத்து ஏற்பாடுகளும் முடிவடைந்த பின்னர், 'ஒரே நாடு ஒரே குடும்ப அட்டை' திட்டத்தின் கீழ் மாநிலங்களுக்கிடையேயான பெயர்வுத்திறன் பரிவர்த்தனைகள் இந்த மாநிலங்களில் ஜூன் 2020 முதல் செயல்படுத்தப்பட்டிருக்கின்றன. உத்திரகாண்ட், நாகாலாந்து மற்றும் மணிப்பூர் ஆகிய மேலும் மூன்று மாநிலங்கள் ஆகஸ்ட் 2020க்குள் தேசியத் தொகுப்பில் இணையும். எஞ்சியுள்ள 13 மாநிலங்களான மேற்கு வங்கம், அருணாச்சல் பிரதேசம், அஸ்ஸாம், மேகாலயா, தில்லி, ஜம்மு & காஷ்மீர், லடாக், சண்டிகார், புதுச்சேரி, தமிழ்நாடு, சத்தீஸ்கர், அந்தமான் & நிகோபார் மற்றும் லட்சத்தீவு ஆகியவற்றை தேசியத் தொகுப்பில் இணைப்பதற்குத் தேவையான அனைத்து ஏற்பாடுகளையும் துறை செய்து வருகிறது. மார்ச் 31, 2020க்குள் ஒரே நாடு ஒரே குடும்ப அட்டை திட்டத்தில் அனைத்து மாநிலங்களும் சேர்க்கப்பட்டு, இந்தத் திட்டம் நாடு முழுவதும் செயல்பாட்டில் இருக்கும் என்று உறுதிபடுத்தப்பட்டுள்ளது.
பிரதமர் அலுவலகம்
மத்திய தொழில் பாதுகாப்புப்படை நிறுவனத் தினத்தையொட்டி பிரதமர் வாழ்த்து
மத்திய தொழில் பாதுகாப்புப் படையின் நிறுவன தினத்தையொட்டி அதன் வீரர்கள் மற்றும் அவர்களது குடும்பத்தினருக்கு பிரதமர் திரு நரேந்திர மோடி நல்வாழ்த்துகளைத் தெரிவித்துள்ளார்.
இது குறித்து பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"மத்திய தொழில் பாதுகாப்புப்படை அமைக்கப்பட்ட இந்நாளில் அனைத்து வீரர்களுக்கும், வாழ்த்துக்கள். நமது பாதுகாப்பு அமைப்புகளில் மத்திய தொழில் பாதுகாப்புப் படை முக்கிய பங்கு வகிக்கிறது. பாதுகாப்பு முக்கியத்துவம் வாய்ந்த உள்கட்டமைப்புகள் உள்ளிட்ட முக்கிய இடங்களில் 24 மணிநேர பாதுகாப்பை அவர்கள் வழங்குகிறார்கள். மத்திய தொழில் பாதுகாப்புப் படை அதன் கடின உழைப்பு மற்றும் சிறப்பான தொழில்முறைக்கு பெயர் பெற்றது.”
பிரதமர் அலுவலகம்
பாலியில் ஜி-20 உச்சி மாநாட்டுக்கு இடையே பிரதமர் திரு.நரேந்திர மோடி மாங்குரோவ் காடுகளுக்கு பயணம் மேற்கொண்டார்
பாலியில் நடைபெறும் ஜி-20 உச்சி மாநாட்டுக்கு இடையே பிரதமர் திரு.நரேந்திர மோடி, பிற ஜி-20 நாடுகளின் தலைவர்களுடன் 'டமான் ஹுட்டான் ராய என்குரா ராய்' என்னுமிடத்தில் உள்ள மாங்குரோவ் காடுகளுக்கு பயணம் செய்து பார்வையிட்டார்.
மாங்குரோவ் தாவரங்கள் உலக சுற்றுச்சூழல் பாதுகாப்பு முயற்சிகளில் மிக முக்கியப் பங்கு வகிக்கிறது. ஜி-20 தலைமைப் பொறுப்பில் இந்தோனேசியா இருந்தபோது, இந்தோனேசியா மற்றும் ஐக்கிய அரபு அமீரகத்தின் கூட்டு முன்முயற்சியான பருவநிலைக்கான மாங்குரோவ் கூட்டணியில் இந்தியா சேர்ந்துள்ளது.
இந்தியாவின் 5000 சதுரகிலோ மீட்டருக்கும் அதிகமான பரப்பளவில் 50-க்கும் அதிகமாக மாங்குரோவ் வகைகள் இருப்பதை காணலாம். காற்றில் உள்ள கார்பனை உறிஞ்சும் திறனும், செழுமையான பல்லுயிர்ப் பெருக்கத்துக்கு உதவும் தன்மையும் கொண்ட மாங்குரோவ் காடுகளை பாதுகாத்து, மறுசீரமைப்பதை இந்தியா வலியுறுத்தி வருகிறது.
சிறப்பு சேவைகள் மற்றும் கட்டுரைகள்
தாய்லாந்தில் இருந்து சென்னைக்கு கடத்தி வரப்பட்ட அரியவகை உயிரினங்களை சுங்கத்துறையினர் பறிமுதல் செய்தனர்
பாங்காக்கில் இருந்து சென்னை வந்த இந்திய வம்சாவளியைச் சேர்ந்த ஆண் பயணி ஒருவரிடம், விமான நிலைய சுங்க அதிகாரிகள், 21.08.2023 அன்று விசாரணை மேற்கொண்டு சோதனை நடத்தினர்.
அப்போது அவர் கொண்டு வந்திருந்த பைகளை பரிசோதித்ததில் வெவ்வேறு வண்ணங்கள் கொண்ட 14 பால் பைத்தான் எனப்படும் மலைப்பாம்புகள்  இருந்தன. ப்ளூ இகுவானா எனப்படும் நீல உடும்புகள் முப்பதும், அரியவகை அணில்கள் நான்கும் அவரது உடைமைகளில் இருந்தன. இதையடுத்து 1962-ம் ஆண்டின் சுங்கச் சட்டம் மற்றும் 1972 –ம் ஆண்டின் வனவிலங்கு பாதுகாப்புச் சட்டம், ஆகியவற்றின் கீழ் அவற்றை அதிகாரிகள் பறிமுதல் செய்தனர். இது தொடர்பாக மேலும் விசாரணை நடைபெற்று வருகிறது.
ஆயுஷ்
ஆயுரக்ஷா – கொரோனா தில்லி போலீஸ் பாடல் : அகில இந்திய ஆயுர்வேத நிறுவனம் வெளியிட்டது
மத்திய ஆயுஷ் அமைச்சகத்தின் கீழ் இயங்கும் அகில இந்திய ஆயுர்வேத மருத்துவ நிறுவனமும் தில்லி காவல் துறையும் இணைந்து தில்லியில் “ஆயுரக்ஷா” என்ற நிகழ்ச்சிக்கு இன்று  ஏற்பாடு செய்தது. கொரோனா தொற்று ஒழிப்பில் களத்தில் உள்ள தில்லி காவல் துறையினரின் பணிகளைப் பாராட்டும் வகையிலான இந்நிகழ்ச்சியில் “கொரோனா சே ஜங் தில்லி போலீஸ் கே சாங்”  என்ற இந்நிகழ்ச்சியில் நெல்லிக்காய் உள்ளிட்டவற்றைச் சேர்த்து தயாரிக்கப்படும் ச்யவனப்ராஷ் லேகியம், அனு தைலம், சீந்தில் என்ற ஒரு வகை மூலிகையில் தயாரிக்கப்பட்ட “சன்ஷமான வத்தி” ஆகிய ஆயுர்வேத மருந்துகளின் முக்கியத்துவம் குறித்த விழிப்புணர்வு பிரசாரம் நடத்தப்பட்டது.
இந்த மூலிகைகள் உடலில் நோய் எதிர்ப்புச் சக்தியை அதிகரிக்கும் என எடுத்துரைக்கப்பட்டது.
நிகழ்ச்சியில் மத்திய ஆயுஷ் அமைச்சகத்தின் செயலாளர் வைத்தியா ராஜேஷ் கோட்சா பங்கேற்றார். “கோவிட் 19” தொற்றுக்கு எதிரான ஆயுர்வேத மருந்துகளைக் கண்டறிவதற்கு ஆயுஷ் அமைச்சகம் ஆய்வு நடத்தி வருகிறது என்று அவர் தெரிவித்தார்.
கொரோனா நோய் தொற்று பரவாமல் இருக்க களப்பணியில் ஈடுபட்டு வரும் தில்லி காவல் துறையினரின் பணிகளை அவர் பாராட்டினார்.
(Visitor Counter : 315